title: 2012/592/UE: Decizia Parlamentului European din 10 mai 2012 privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/258

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2010
   (2012/592/UE)
   PARLAMENTUL EUROPEAN,

               —

               având în vedere conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0116/2012),

               1.

               acordă directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului Fundației aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene pentru Îmbunătățirea Condițiilor de Viață și de Muncă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 150.

      (2)  JO L 248, 16.9.2002, p. 1.

      (3)  JO L 139, 30.5.1975, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Fundația Europeană pentru Îmbunătățirea Condițiilor de Viață și de Muncă

               2006

               2007

               2008

               2009

               Performanță

               n.a.

               n.a.

               Solicită Fundației să prezinte o analiză diacronică a operațiunilor realizate în exercițiul care face obiectul descărcării de gestiune și în exercițiile precedente, similar cu analiza ex post realizată în exercițiile precedente

                           —

                           Încurajează Fundația să își dezvolte în continuare „sistemul de monitorizare a performanței Eurofound” pentru a garanta că rezultatele exercițiului său de monitorizare a performanței sunt introduse în luarea deciziilor și în planificarea în domeniul gestiunii și că se fac studii periodice pentru a obține reacții din partea publicului-țintă

                           —

                           Susține recomandarea evaluatorului extern de a defini mai bine publicul-țintă al Fundației la nivel național și de a crea o rețea de puncte focale bazate pe autoritățile naționale reprezentate în Consiliul său de administra ție

               Credite de funcționare reportate

               Rata de execuție a creditelor de angajament pentru 2006 a fost de peste 97 %; ratele de reportare pentru cheltuielile administrative au fost de 43 %; prin urmare, nu s-a respectat cu strictețe principiul bugetar al anualității

               n.a.

               Fundația ar trebui să ia măsuri pentru a preveni deficiențele din activitățile de planificare și programare, pentru a respecta principiul anualității

                           —

                           Invită Fundația să se asigure că creditele sunt puse la dispoziție numai după ce se încasează venitul alocat aferent

                           —

                           Observă că Curtea de Conturi a fost obligată să emită rezerve cu privire la declarația bugetară și financiară a Fundației, care conținea lacune majore, indicând deficiențe în organizarea financiară a Fundației

               Transferuri bugetare fără documente justificative

               n.a.

               n.a.

               Transferurile bugetare nu au fost justificate în mod satisfăcător

               n.a.

               Procedurile de achiziții publice

               n.a.

               Anomalii privind procedura de evaluare financiară și faptul că criteriile de selecție nu permiteau evaluarea corespunzătoare a capacității finale a candidaților

               Solicită Fundației să ia măsuri pentru a îmbunătăți monitorizarea executării contractelor sale, precum și programarea procedurilor sale de achiziții

               Invită Fundația să ia măsuri pentru a-și îmbunătăți procedura de evaluare și revizuire pentru a evita în viitor repetarea unor astfel de erori în procedura sa de achiziții

               Resurse umane

               Procedurile de recrutare nu sunt perfect transparente și nediscriminatorii

               Procedurile de recrutare nu sunt perfect transparente și nediscriminatorii

                           —

                           Solicită Fundației să ia măsurile care se impun pentru a anticipa mai bine plecarea unor angajați-cheie și să indice în mod transparent în raportul de activitate efectivele de personal

                           —

                           Au fost realizate îmbunătățiri ale procedurilor de recrutare aplicate de Fundație

               Invită Fundația să furnizeze dovezi cu privire la deciziile sale privind selecția personalului pentru a garanta transparența procedurilor de recrutare; îndeamnă Fundația să remedieze rapid această situație și să informeze autoritatea care acordă descărcarea de gestiune cu privire la progresele înregistrate

               Auditul intern

               Solicită să fie îmbunătățită gestiunea financiară: două contracte nu au fost plătite din bugetul aferent exercițiului respectiv

                           —

                           Solicită să fie îmbunătățită gestiunea financiară: TVA-ul recuperabil în valoare de 376 611 EUR pe 2007 nu a fost reclamat până la sfârșitul exercițiului

                           —

                           Invită Fundația să ia măsuri pentru îmbunătățirea situațiilor sale financiare

                           —

                           Invită Fundația să ia măsuri pentru a realiza 28 dintre cele 54 de recomandări formulate de Serviciul de Audit Intern, mai exact să instituie standardele de control intern, să urmărească implementarea celorlalte standarde de control intern și să introducă un sistem eficient de planificare și monitorizare

                           —

                           2 dintre cele 8 recomandări ale IAS au fost implementate

                           —

                           Îndeamnă Fundația să pună în aplicare fără întârziere recomandările conținute în raportul privind gestiunea financiară al IAS și să informeze autoritatea care acordă descărcarea de gestiune cu privire la progresele înregistrate în această direcție

          ---documentbreak---

               17.10.2012

               RO

               Jurnalul Oficial al Uniunii Europene

               L 286/259

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2010,

               —

               având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2010, însoțit de răspunsurile Fundației (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (3), în special articolul 16,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A7-0116/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului Fundației aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                           —

                           a invitat Fundația să prezinte dovezi cu privire la deciziile sale referitoare la selecția personalului (de exemplu dovezi privind punctajul minim pentru candidați la începutul procesului de recrutare) pentru a garanta transparența procedurilor de recrutare;

                           —

                           a invitat Fundația să se asigure că creditele sunt puse la dispoziție numai după ce se încasează venitul alocat aferent;

                           —

                           a constatat că Curtea de Conturi a fost nevoită să formuleze observații cu privire la situația bugetară și financiară a Fundației care conțineau deficiențe grave, fapt care indica mari insuficiențe la nivelul organizării financiare a Fundației;

               C.

               întrucât bugetul Agenției pentru exercițiul financiar 2010 s-a ridicat la 20 900 000 EUR, ceea ce reprezintă o majorare de 3,4 % față de exercițiul financiar 2009, întrucât contribuția inițială a Uniunii Europene la bugetul Agenției pentru exercițiul financiar 2010 s-a ridicat la 19 067 159 EUR, comparativ cu 19 450 000 EUR în 2009 (6), ceea ce reprezintă o majorare cu 0,97 %,

      Acțiunile prin care s-a dat curs observațiilor Curții de Conturi din 2009

               1.

               constată din raportul anual de activitate că Fundația și-a asumat următoarele angajamente și a realizat următoarele acțiuni ca urmare a observațiilor Curții de Conturi din 2009:

                           —

                           Fundația s-a angajat să acorde în viitor o mai mare atenție cerinței de a pune la dispoziție credite numai după ce se încasează venitul alocat aferent;

                           —

                           Fundația s-a angajat să își intensifice în mod semnificativ eforturile pentru închiderea conturilor pe 2010, prin intermediul unor cursuri de instruire și al resurselor suplimentare; s-au luat măsuri pentru a fi respectate toate termenele în ceea ce privește conturile pentru 2010 și pentru a se evita orice deficiențe majore în conturile provizorii pentru 2010;

                           —

                           registrul de excepții, care lipsea, a fost creat la 1 iulie 2010;

                           —

                           în ceea ce privește procedura de selecție a personalului, nu au fost găsite dovezi care să ateste că punctajele minime pe care trebuiau să le acumuleze candidații ca să fie invitați la interviu și să fie incluși pe lista de rezervă au fost stabilite înainte de examinarea cererilor; Fundația a inclus în prezent aceste punctaje minime în rapoartele comitetului de selecție;

                           —

                           Fundația a luat măsuri pentru a îmbunătăți și mai mult procedurile de evaluare și analiză ca parte a efortului depus pentru a evita în viitor erorile din procedurile de achiziții;

               2.

               invită Curtea de Conturi să confirme autorității care acordă descărcarea de gestiune că aceste acțiuni și angajamente sunt suficiente pentru eliminarea deficiențelor constatate de Curte în activitatea Fundației în 2009;

      Gestiunea bugetară și financiară

               3.

               reamintește că contribuția inițială a Uniunii la bugetul Fundației a fost în 2010 de 19 067 159 EUR; constată însă că suma de 762 841 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel în 2010 la 19 830 000 EUR;

               4.

               constată, pe baza intrărilor din conturile sale anuale, că Fundația a publicat un buget rectificativ în valoare totală de 20 848 000 EUR foarte aproape de încheierea exercițiului 2010; regretă că Fundația nu a prezentat informații cu privire la motivele care s-au aflat la baza acestor modificări; invită Fundația să remedieze situația și să informeze autoritatea care acordă descărcarea de gestiune cu privire la această chestiune;

               5.

               constată pe baza raportului său anual de activitate că Fundația a înregistrat o rată de execuție a creditelor de angajament de 98 %; constată în special că, potrivit conturilor anuale, ratele de utilizare de către Fundație a fondurilor de la titlul I (cheltuieli de personal), titlul II (administrație) și titlul III (cheltuieli operaționale) au fost de 99,8 %, 95,1 % și, respectiv, 96 %;

               6.

               constată pe baza conturilor anuale ale Fundației că rata de utilizare a creditelor reportate din 2009 în 2010 a fost de 96,1 % în credite de plată, față de 94,2 % în 2009;

      Resurse umane

               7.

               constată pe baza raportului anual de activitate al Fundației că proporția posturilor ocupate din organigramă, 91 %, s-a îmbunătățit în 2010 față de 2009 (78 %);

      Performanță

               8.

               subliniază că activitatea principală a Fundației este să contribuie la crearea unor condiții mai bune de viață și de muncă prin acțiuni menite să dezvolte și să difuzeze cunoștințele legate de acest subiect prin intermediul rețelelor și al sondajelor; constată că 68 % din personalul Fundației se ocupă de aceste activități operative, iar personalul rămas se ocupă de sarcini administrative; prin urmare, consideră că este deosebit de important pentru autoritatea care acordă descărcarea de gestiune să evalueze eficiența și eficacitatea procesului de gestionare a sondajelor în cadrul Fundației;

               9.

               constată în special că, în 2010, Fundația a întreprins următoarele activități în cadrul Rețelei observatoarelor europene și al sondajelor:

                           —

                           în cadrul Observatorului European pentru Relații Industriale (EIRO): au fost adăugate 357 de informații actualizate; cinci studii de reprezentativitate; actualizări anuale ale informațiilor privind remunerarea, timpul de lucru și acțiunile sindicale; examinarea anuală a relațiilor industriale; șase rapoarte analitice comparative;

                           —

                           în cadrul Observatorului European pentru Condițiile de Muncă (EWCO): au fost adăugate 107 informații actualizate; șase rapoarte analitice comparative privind promovarea ocupării forței de muncă în rândul lucrătorilor migranți și al persoanelor care desfășoară o activitate independentă;

                           —

                           în cadrul Monitorului European pentru Restructurare (ERM): au fost adăugate 1 258 de fișe informative cu privire la restructurări; patru rapoarte analitice comparative;

                           —

                           în cadrul celui de al doilea sondaj privind calitatea vieții în Europa: raport în urma analizei secundare a vieții de familie și a vieții profesionale;

                           —

                           în cadrul celui de al treilea sondaj privind calitatea vieții în Europa: pregătirea lucrărilor de teren;

                           —

                           în cadrul celui de al cincilea sondaj privind condițiile de muncă în Europa: lucrări de teren cuprinzând desfășurarea a 44 000 de interviuri în 34 de țări; publicarea primelor constatări (document de sinteză);

                           —

                           în cadrul sondajului privind întreprinderile europene: publicarea unui raport de sinteză, analiza secundară a profilurilor de flexibilitate ale întreprinderilor și a muncii pe bază de fracțiune de normă;

               10.

               îndeamnă Fundația să înregistreze toate deciziile Consiliului de administrație cu privire la sondaje, întrucât, în lipsa unor standarde adecvate privind documentarea deciziilor adoptate, ar putea fi afectate eficiența și eficacitatea cu care aceste decizii sunt comunicate; constată în special că Fundația se confruntă cu lipsuri în această privință și este posibil ca președintele Consiliului de administrație să nu semneze deciziile adoptate și să nu treacă data adoptării lor;

               11.

               observă, de asemenea, că comitetele consultative ale Fundației, responsabile de contribuțiile Consiliului de administrație la fazele de pregătire și de evaluare a sondajelor, nu au caiete de sarcini și nici regulamente de procedură pentru organizarea reuniunilor lor; consideră că aceste deficiențe ar putea duce la înțelegerea greșită a rolurilor și responsabilităților comitetelor consultative, ceea ce poate afecta negativ pregătirea sondajelor; prin urmare, invită Fundația să remedieze această situație și să informeze autoritatea care acordă descărcarea de gestiune cu privire la măsurile luate în acest sens;

               12.

               de asemenea, invită Fundația să instituie proceduri scrise în care să fie prezentate activitățile sale de bază; subliniază că acest lucru ar putea ajuta Fundația să își folosească resursele în mod eficace și să identifice eventuale deficiențe;

               13.

               constată, cu toate acestea, efortul depus de Fundație în vederea îmbunătățirii măsurilor de control care vizează ameliorarea calității sondajelor sale; constată în special că personalul acesteia se deplasează în unele țări în care sunt desfășurate sondajele pentru a evalua modul în care contractanții desfășoară interviurile și pentru a testa chestionarele utilizate în realizarea sondajelor prin desfășurarea în unele țări a unor interviuri cognitive cu un număr limitat de elemente ale eșantionului;

      Auditul intern

               14.

               constată că, din februarie 2010, directorul adjunct al Fundației are rol de coordonator al controalelor interne; ia act de faptul că planul anual de lucru pentru control intern este monitorizat în cadrul unor reuniuni trimestriale ale comitetului pentru control intern cu participarea șefului sectorului administrativ, a șefului unității de resurse umane și a șefului sectorului operațional;

               15.

               constată, pe baza raportului anual de activitate al Fundației, că activitățile de audit intern din 2010 au pornit de la planul strategic de audit 2009-2011, care se bazează pe evaluarea riscurilor efectuată în 2008; constată, de asemenea, că în februarie 2011 a fost realizată o nouă evaluare a riscurilor ce a avut ca rezultat un nou plan strategic de audit pentru 2011-2013, care cuprinde următoarele teme:

                           —

                           auditul gestionării sondajelor – a doua fază (2011);

                           —

                           raportarea/elementele de bază ale asigurării (2012);

               16.

               constată, de asemenea, că pentru 2012-2013 temele propuse sunt:

                           —

                           gestionarea resurselor umane: sistemul de recrutare, formare, evaluare și promovare;

                           —

                           gestionarea calității produselor/gestionarea relațiilor cu beneficiarii/relațiilor cu părțile interesate;

                           —

                           gestionarea documentelor;

                           —

                           gestionarea reuniunilor;

               17.

               constată că Serviciul de Audit Intern (IAS) a planificat realizarea unui audit în 2010 privind gestionarea de către Fundație a sondajelor; este îngrijorat că, din cauza disponibilității limitate a personalului-cheie al Fundației în perioada auditului și din cauza documentației incomplete privind gestionarea sondajelor, IAS nu a fost în măsură să colecteze suficiente dovezi de audit în ceea ce privește unele module ale evaluărilor bazate pe risc; constată însă că la începutul anului 2011 a fost desfășurată o fază suplimentară a acestui audit, iar rezultatele vor fi prezentate în raportul anual privind auditul intern pentru 2011; invită Fundația să transmită în timp util autorității care acordă descărcarea de gestiune acest raport;

               18.

               este îngrijorat de faptul că recomandarea IAS cu privire la validarea sistemului de contabilitate a fost amânată; constată în special că IAS consideră că această recomandare este „de importanță critică”; îndeamnă, așadar, Fundația să adopte imediat măsuri în această privință și să informeze autoritatea care acordă descărcarea de gestiune cu privire la măsurile luate pentru eliminarea acestei deficiențe;

               19.

               constată că, la sfârșitul anului 2010, nu se dăduse curs la cinci recomandări calificate de IAS ca „foarte importante”; observă că aceste recomandări se referă la necesitatea:

                           —

                           de a documenta procedura de gestionare a sondajelor;

                           —

                           de a asigura exactitatea și buna calitate a informațiilor utilizate în planificarea sondajelor și de a monitoriza activitățile planificate;

                           —

                           de a actualiza manualul pentru procedurile de achiziții și de a îmbunătăți nivelul de conformitate și bunele practici;

                           —

                           de a documenta circuitele financiare;

                           —

                           de a institui o metodologie pentru controalele ex post;

                     constată pe baza raportului anual de activitate al Fundației că cele trei recomandări „foarte importante” referitoare la gestiunea financiară sunt consemnate ca fiind realizate de către Fundație, deși în raportul anual de audit intern se constată că realizarea acestor recomandări este întârziată în raport cu planul de acțiune inițial al Fundației; invită, prin urmare, Fundația și IAS să informeze autoritatea care acordă descărcarea de gestiune cu privire la situația exactă a acestor recomandări;

               20.

               îndeamnă Fundația să dea curs în mod corespunzător recomandărilor emise de IAS și să informeze autoritatea care acordă descărcarea de gestiune cu privire la măsurile adoptate în acest sens;

               21.

               constată, totuși, pe baza raportului anual de activitate al Fundației că, în urma recomandării emise de IAS în 2009 cu privire la gestiunea financiară, procedura pentru verificarea ex post a fost revizuită și actualizată prin includerea unei evaluări a riscurilor privind justificarea modului în care este stabilită mărimea eșantionului;

               22.

               atrage atenția asupra recomandărilor sale formulate în rapoartele precedente referitoare la descărcarea de gestiune, așa cum sunt prezentate în anexa la prezenta rezoluție;

               23.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (7) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 150.

      (2)  JO L 248, 16.9.2002, p. 1.

      (3)  JO L 139, 30.5.1975, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 210.

      (6)  JO L 64, 12.3.2010, p. 505.

      (7)  Texte adoptate, P7_TA(2012) 164 (a se vedea pagina 388din prezentul Jurnal Oficial).


title: Decizia Biroului Parlamentului European din 29 martie 2004 de stabilire a normelor de aplicare a Regulamentului (CE) nr. 2004/2003 al Parlamentului European și al Consiliului privind statutul și finanțarea partidelor politice la nivel european

text:
               3.10.2008

               RO

               Jurnalul Oficial al Uniunii Europene

               C 252/1

      DECIZIA BIROULUI PARLAMENTULUI EUROPEAN

   din 29 martie 2004
   de stabilire a normelor de aplicare a Regulamentului (CE) nr. 2004/2003 al Parlamentului European și al Consiliului privind statutul și finanțarea partidelor politice la nivel european
   (2008/C 252/01)
   BIROUL,
   având în vedere Tratatul de instituire a Comunității Europene, în special articolul 191,
   având în vedere Regulamentul (CE) nr. 2004/2003 al Parlamentului European și al Consiliului din 4 noiembrie 2003 privind statutul și finanțarea partidelor politice la nivel european (1), în special articolul 9 alineatul (1),
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2) (denumit în continuare „Regulamentul financiar”), Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (3) (denumit în continuare „regulamentul de stabilire a normelor de aplicare”),
   având în vedere articolul 22 alineatul (10) din Regulamentul de procedură al Parlamentului,
   întrucât:

               (1)

               Este necesar să se stabilească procedurile pentru acordarea și gestionarea subvențiilor destinate să contribuie la finanțarea partidelor politice la nivel european și a fundațiilor politice la nivel european.

               (2)

               Sprijinul financiar pentru partidele politice la nivel european și pentru fundațiile politice la nivel european constituie o subvenție de funcționare în sensul articolului 108 și următoarele din Regulamentul financiar.

               (3)

               Sprijinul financiar acordat fundațiilor politice la nivel european este auxiliar sprijinului financiar acordat partidelor politice la nivel european, fiind condiționat de afilierea fundațiilor la un partid politic la nivel european și de rolul complementar al fundațiilor în îndeplinirea obiectivelor pe termen lung ale partidelor politice la nivel european. Pentru a garanta buna gestiune financiară și transparența, orice sprijin financiar acordat face obiectul unei convenții individuale de subvenționare.

         DECIDE:
   Articolul 1
   Obiectul
   Prezentele norme stabilesc procedurile de aplicare a Regulamentului (CE) nr. 2004/2003 al Parlamentului European și al Consiliului din 4 noiembrie 2003 privind statutul și finanțarea partidelor politice la nivel european.
   Cu excepția cazurilor în care se indică altfel, prezentele norme se aplică atât partidelor politice la nivel european, denumite în continuare „partide”, cât și fundațiilor politice la nivel european, denumite în continuare „fundații”.
   Articolul 1a
   În ceea ce privește finanțarea partidelor și a fundațiilor, Biroul adoptă, la începutul fiecărei legislaturi, un cadru financiar multianual orientativ, pe baza unor valori de referință atât pentru suma de bază alocată fiecărui partid, cât și pentru suma suplimentară stabilită în funcție de numărul de deputați în Parlamentul European care sunt membri ai partidului respectiv. Acest cadru va constitui referința principală pentru autoritatea bugetară a Parlamentului European în cadrul procedurii bugetare anuale, fără a aduce atingere competențelor autorității bugetare, astfel cum sunt stabilite în tratat.
   Articolul 2
   Cererea de propuneri
   Parlamentul European publică anual, înainte de sfârșitul primului semestru, o cerere de propuneri în vederea acordării subvențiilor pentru finanțarea partidelor și a fundațiilor. Documentul publicat prezintă criteriile de eligibilitate, modalitățile de acordare a finanțării comunitare și calendarul propus pentru procedura de acordare.
   Articolul 3
   Cererea de finanțare
   (1)   În sensul aplicării articolului 4 din Regulamentul (CE) nr. 2004/2003, orice organizație care dorește să obțină o subvenție de la bugetul general al Uniunii Europene adresează o cerere scrisă Președintelui Parlamentului European înainte de data de 1 noiembrie a anului anterior exercițiului financiar pentru care se solicită subvenția. Condițiile prevăzute la articolul 3 din Regulamentul (CE) nr. 2004/2003 trebuie să fie îndeplinite la data depunerii cererii și trebuie menținute pe durata întregii perioade de finanțare.
   (2)   Formularul de cerere de finanțare este anexat la prezentele norme (anexa 1). Formularul este disponibil pe site-ul internet al Parlamentului.
   (3)   Toate notificările prevăzute la articolul 4 alineatul (3) din Regulamentul (CE) nr. 2004/2003 se transmit Președintelui Parlamentului European.
   Articolul 4
   Decizia privind cererea de finanțare
   (1)   La propunerea Secretarului General, Biroul evaluează cererile de finanțare pe baza criteriilor prevăzute la articolele 3 și 4 din Regulamentul (CE) nr. 2004/2003, în vederea determinării cererilor care sunt eligibile pentru finanțare. Biroul și, în cursul pregătirii deciziei Biroului, Secretarul General pot cere solicitantului să depună documente justificative suplimentare sau să clarifice documentele justificative anexate la cerere, într-un termen pe care aceștia îl stabilesc.
   (2)   Până la data de 1 februarie a exercițiului financiar pentru care se solicită subvenția, Biroul întocmește lista beneficiarilor și a cuantumurilor subvențiilor acordate. În cazul în care o cerere de subvenționare nu este acceptată, Biroul prezintă, în cadrul aceleiași decizii, motivele pentru respingerea cererii, în special raportat la criteriile prevăzute la articolele 3 și 4 din Regulamentul (CE) nr. 2004/2003.
   Decizia Biroului se adoptă pe baza evaluării prevăzute la alineatul (1). Decizia ține cont de orice modificări intervenite în situația solicitantului după depunerea cererii, pe baza notificărilor primite în conformitate cu articolul 4 alineatul (3) din Regulamentul (CE) nr. 2004/2003 și a modificărilor care sunt cunoscute public.
   În conformitate cu articolul 10 alineatul (1) litera (b) din Regulamentul (CE) nr. 2004/2003, valoarea subvenției care urmează a fi acordată fiecărui partid se stabilește în funcție de numărul deputaților în Parlamentul European care fac parte din partidul solicitant, la data finală prevăzută pentru depunerea cererilor, cu excepția cazului în care numărul deputaților în Parlamentul European care fac parte dintr-un partid crește în urma aderării unor noi state membre.
   Atunci când, datorită unei modificări a numărului organizațiilor care au depus cereri de finanțare sau a numărului de deputați în Parlamentul European care au devenit membri ai unui partid solicitant, sumele de referință pentru solicitanți diferă semnificativ de cele prevăzute în temeiul articolului 1a, Secretarul General informează de îndată Biroul în legătură cu aceasta, iar Biroul poate invita Președintele să prezinte comisiei competente o cerere de adaptare a creditelor disponibile.
   (3)   Președintele informează solicitanții în scris asupra modului de soluționare a cererilor lor. În cazul în care cererea este aprobată, notificarea include, în anexă, proiectul de convenție de subvenționare care urmează a fi semnată de către beneficiar. În cazul în care cererea este respinsă, notificarea include motivele respingerii prezentate de către Birou. Solicitanții ale căror cereri au fost respinse de către Birou sunt informați cu privire la aceasta în termen de 15 zile calendaristice de la notificarea beneficiarilor cu privire la decizia de acordare a unei subvenții.
   Articolul 5
   Convenția de subvenționare
   O subvenție acordată unui beneficiar face obiectul unei convenții scrise între Parlamentul European, reprezentat de Președinte sau de un delegat al acestuia, și beneficiar. Textul proiectului de convenție de subvenționare este anexat la prezentele norme (anexa 2). Convenția trebuie să fie completată corespunzător și semnată de către cele două părți la convenție în termen de 30 de zile de la data deciziei Biroului menționate la articolul 4. Textul convenției de subvenționare nu se modifică ulterior.
   Articolul 6
   Plata
   (1)   Cu excepția cazurilor în care Biroul decide altfel, subvențiile se plătesc beneficiarilor ca prefinanțare într-o singură tranșă de 80 % din cuantumul maxim al subvenției, în termen de 15 zile de la data la care ultima dintre cele două părți la convenție a semnat convenția.
   (2)   Soldul se plătește la încheierea perioadei de eligibilitate pentru finanțare comunitară, pe baza cheltuielilor efectuate în mod real de către beneficiar în realizarea programului de activitate. În cazul în care cuantumul total al plăților anterioare depășește valoarea calculată pentru subvenția finală, Parlamentul European recuperează sumele plătite nejustificat.
   (3)   Până la data de 15 mai și cel mai târziu până la 30 iunie după sfârșitul exercițiului financiar, beneficiarul trebuie să prezinte următoarele documente pentru a permite Parlamentului să plătească soldul subvenției:

               —

               un raport final privind realizarea programului de activitate;

               —

               o situație financiară finală a cheltuielilor eligibile efectuate în mod real, conform structurii bugetului provizoriu;

               —

               o situație recapitulativă a veniturilor și cheltuielilor corespunzătoare conturilor beneficiarului pentru perioada de eligibilitate prevăzută de convenția de subvenționare, care să specifice, în cazul părților interesate, valoarea surplusului reportat de către partid pentru următorul exercițiu financiar și cuantumul care va fi alocat pentru rezerva financiară;

               —

               un raport privind un audit extern asupra conturilor beneficiarului, efectuat de către un organism independent sau de către un expert autorizat conform legislației naționale să auditeze conturi.

         (4)   Scopul auditului extern este de a certifica faptul că:

               —

               declarațiile financiare au fost întocmite în conformitate cu legislația națională aplicabilă beneficiarului, nu conțin inexactități semnificative și oferă o imagine reală și fidelă a poziției financiare și a rezultatelor din exploatare;

               —

               documentele financiare prezentate Parlamentului de către beneficiar sunt conforme cu dispozițiile financiare ale convenției de subvenționare;

               —

               cheltuielile declarate au fost efectuate în mod real;

               —

               situația veniturilor este exhaustivă;

               —

               obligațiile prevăzute la articolele 6, 7 și 8 și la articolul 10 alineatul (2) din Regulamentul (CE) nr. 2004/2003 au fost îndeplinite;

               —

               în cazul subvențiilor acordate partidelor, orice surplus reportat pentru următorul exercițiu financiar a fost utilizat în primul trimestru al exercițiului financiar, în conformitate cu articolul 6a;

               —

               în cazul subvențiilor acordate partidelor, obligațiile care decurg din articolul 109 alineatul (4) din Regulamentul financiar au fost îndeplinite.

         În cazul în care raportul de audit extern a fost realizat de același organism independent sau de același expert timp de cinci exerciții financiare consecutive, beneficiarul contractează un alt organism independent sau un alt expert pentru a realiza următorul raport de audit extern.
   (5)   În termen de două luni de la primirea documentelor menționate la alineatul (3), Biroul aprobă, la propunerea Secretarului General, raportul final privind realizarea programului de activitate și situația financiară finală.
   Biroul și, în cursul pregătirii deciziei Biroului, Secretarul General pot cere beneficiarului să furnizeze documente justificative sau orice alte informații suplimentare pe care le consideră necesare pentru a-i permite să aprobe raportul final și situația financiară finală. Beneficiarul are la dispoziție 15 zile pentru a prezenta documentele justificative în cauză.
   După audierea reprezentanților beneficiarului în cauză, Biroul poate să respingă raportul final și situația financiară finală și să solicite prezentarea unui nou raport și a unei noi situații financiare. Beneficiarul are la dispoziție 15 zile pentru a depune un nou raport și o nouă situație financiară.
   În cazul în care Parlamentul nu răspunde în scris în termenul de două luni menționat anterior, se consideră că raportul final și situația financiară finală au fost aprobate.
   (6)   Beneficiarul notifică Parlamentului cuantumul dobânzii sau al altor beneficii echivalente generate de prefinanțarea primită de la Parlament. Notificarea trebuie transmisă împreună cu cererea pentru plata soldului care regularizează procedura de prefinanțare. Secretarul General sau delegatul său emite un ordin de recuperare a dobânzii în cauză.
   Articolul 6a
   Reportarea pentru următorul exercițiu financiar și contul de rezerve (doar în cazul partidelor politice)
   (1)   Surplusul de venit
   Surplusul de venit din exercițiul financiar N care, în conformitate cu articolul 109 alineatul (4) din Regulamentul financiar, poate să fie reportat pentru următorul exercițiu financiar și inclus într-o rezervă specială, reprezintă diferența dintre totalul cheltuielilor eligibile și

               (a)

               cuantumul subvenției inițiale acordate de Parlamentul European pentru exercițiul financiar N, în conformitate cu articolul 4 alineatul (2); și

               (b)

               resursele proprii ale partidului prevăzute pentru acoperirea cheltuielilor eligibile, partidul acoperind anterior cheltuielile neeligibile doar din resurse proprii; și

               (c)

               orice surplus reportat din exercițiul financiar N-1.

         (2)   Reportarea în următorul exercițiu financiar

               (a)

               Surplusul de venit care poate fi reportat în exercițiul financiar N+1 nu poate depăși 25 % din venitul total prevăzut la alineatul (1) literele (a) și (b).

               (b)

               Cuantumul reportat se înscrie în bilanțul de închidere al exercițiului financiar N ca „provizion de reportat în exercițiul financiar N+1 pentru acoperirea costurilor eligibile care urmează a fi efectuate în primul trimestru al exercițiului N+1”. Alocarea pentru acest provizion reprezintă un cost eligibil care aparține exercițiului financiar N.

               (c)

               Provizionul în cauză este înregistrat în contul de profit și pierderi pentru exercițiul financiar N+1. O regularizare provizorie realizată la data de 31 martie a exercițiului N+1 determină cheltuielile eligibile efectuate în mod real până la această dată. În cazul în care provizionul depășește cheltuielile, diferența dintre cele două sume se deduce din subvenție atunci când se stabilește subvenția finală pentru exercițiul N în conformitate cu articolul 7.

         (3)   Contul special de rezervă

               (a)

               În pasivul din bilanțul de închidere poate fi inclus un cont de rezervă specific în care singurele fonduri creditate să provină din surplusul de venit menționat la alineatul (1).

               (b)

               Surplusul de venit care poate fi înscris în contul de rezervă specific nu poate depăși diferența dintre veniturile menționate la alineatul (1) litera (b) și cota națională minimă (15 %) din resursele proprii necesare pentru acoperirea cheltuielilor eligibile suportate în mod real sau inclusă în provizionul de reportat în exercițiul financiar N+1.

               (c)

               Contul de rezervă specific nu poate fi creditat cu o sumă care determină ca soldul total să depășească suma de referință prevăzută la articolul 109 alineatul (4) al treilea paragraf din Regulamentul financiar, definită ca media aritmetică a veniturilor totale din ultimele trei exerciții financiare.

         Articolul 7
   Determinarea subvenției finale
   (1)   Indiferent de informațiile obținute ulterior prin verificări și auditări, după audierea reprezentanților beneficiarului care solicită o audiere, Biroul determină cuantumul subvenției finale acordate acestuia pe baza documentelor prevăzute la articolul 6 alineatul (3), pe care le-a aprobat.
   (2)   Suma totală plătită beneficiarului de Parlament nu poate depăși, în niciun caz:

               —

               cuantumul maxim al subvenției prevăzut la articolul I.3 punctul 2 din convenția de subvenționare;

               —

               85 % din cheltuielile eligibile efectuate în mod real.

         (3)   Subvenția se limitează la suma necesară pentru echilibrarea veniturilor și a cheltuielilor eligibile în bugetul de funcționare al beneficiarului care a realizat programul de activitate și nu trebuie să aducă, în niciun caz, profit beneficiarului, după aplicarea articolului 109 alineatul (4) din regulamentul financiar și a articolului 6a din prezentele norme. Orice surplus conduce la o reducere corespunzătoare a cuantumului subvenției.
   (4)   În funcție de cuantumul astfel determinat al subvenției finale și de valoarea cumulativă a plăților efectuate anterior în temeiul convenției de subvenționare, Biroul stabilește valoarea soldului de plătit, egal cu sumele datorate încă beneficiarului. În cazul în care valoarea cumulativă a plăților efectuate anterior depășește subvenția finală, Secretarul General sau delegatul său emite un ordin de recuperare pentru suma în exces.
   Articolul 8
   Suspendarea și reducerea subvenției
   La propunerea Secretarului General, Biroul suspendă plățile și reduce subvenția și, după caz, reziliază convenția de subvenționare și poate solicita rambursarea sumelor necuvenite,

               (a)

               în cazul în care subvenția este utilizată pentru acoperirea unor cheltuieli care nu sunt autorizate prin Regulamentul (CE) nr. 2004/2003;

               (b)

               în cazul netransmiterii notificării prevăzute la articolul 4 alineatul (3) din Regulamentul (CE) nr. 2004/2003;

               (c)

               în cazul neîndeplinirii condițiilor și obligațiilor prevăzute la articolul 3, respectiv articolul 6 din Regulamentul (CE) nr. 2004/2003;

               (d)

               într-una dintre situațiile prevăzute la articolul 93 sau 94 din regulamentul financiar.

         Înainte de a lua o decizie, Biroul îi oferă beneficiarului posibilitatea de a face comentarii asupra neregulilor constatate.
   Articolul 9
   Recuperarea
   (1)   În cazul în care beneficiarului i-au fost plătite sume nejustificate sau în care o procedură de recuperare este justificată de clauzele convenției de subvenționare, beneficiarul rambursează Parlamentului sumele în cauză, în condițiile și în termenul stabilit de Parlament.
   (2)   În cazul în care beneficiarul nu rambursează sumele datorate în termenul stabilit de Parlament, acesta din urmă percepe pentru sumele datorate dobânzi de întârziere, la rata stabilită la articolul II.14.3 din convenția de subvenționare. Dobânzile de întârziere se aplică pentru perioada dintre data prevăzută pentru rambursare, exclusă, și data la care Parlamentul primește integral sumele exigibile, inclusă.
   Articolul 10
   Verificările și auditurile
   (1)   Verificarea periodică prevăzută la articolul 5 alineatul (1) din Regulamentul (CE) nr. 2004/2003 este efectuată de către Secretarul General.
   (2)   Beneficiarul furnizează toate informațiile detaliate solicitate Parlamentului sau oricărui alt organism extern autorizat de către Parlament, astfel încât acesta din urmă să poată verifica realizarea corespunzătoare a programului de activitate și respectarea dispozițiilor din convenția de subvenționare.
   (3)   Beneficiarul pune la dispoziția Parlamentului toate documentele originale referitoare la convenția de subvenționare, în special documentele contabile, bancare și fiscale sau, în cazuri excepționale justificate corespunzător, copii certificate pentru conformitate ale documentelor originale, o perioadă de cinci ani de la data la care se efectuează plata soldului datorat, în conformitate cu dispozițiile articolului I.4 din convenția de subvenționare.
   (4)   Beneficiarul facilitează efectuarea de către Parlament, fie direct prin personalul propriu, fie prin intermediul unui organism extern pe care Parlamentul l-a autorizat în acest sens, a unui audit asupra modului de utilizare a subvenției. Astfel de audituri pot fi efectuate pe întreaga durată a convenției, până la data la care este plătit soldul, și o perioadă de cinci ani de la data la care este plătit soldul. După caz, concluziile auditului pot conduce la adoptarea de către Birou a unor decizii de recuperare.
   (5)   Fiecare convenție de subvenționare prevede în mod expres auditarea de către Parlamentul European și Curtea de Conturi, pe baza documentelor justificative și la fața locului, a beneficiarului care a primit o subvenție de la bugetul general al Uniunii Europene.
   (6)   În conformitate cu Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) (4), OLAF poate, de asemenea, să efectueze controale și verificări la fața locului, în conformitate cu procedurile prevăzute de dreptul comunitar în vederea protejării intereselor financiare ale Comunităților Europene contra fraudelor și a altor nereguli. După caz, concluziile pot conduce la adoptarea de către Birou a unor decizii de recuperare.
   Articolul 11
   Asistența tehnică
   (1)   La propunerea Secretarului General, Biroul poate acorda partidelor asistență tehnică, în conformitate cu Decizia Biroului din 14 martie 2000 privind utilizarea clădirilor Parlamentului European de către utilizatori externi, modificată prin Decizia din 2 iunie 2003, și orice altă formă de asistență tehnică prevăzută de normele ulterioare. Biroul poate delega Secretarului General competența de a lua anumite tipuri de decizii privind acordarea de asistență tehnică.
   (2)   Anual, în termen de trei luni de la încheierea exercițiului financiar, Secretarul General prezintă Biroului un raport detaliat privind asistența tehnică acordată de către Parlament fiecărui partid. Raportul se publică ulterior pe site-ul internet al Parlamentului.
   Articolul 11a
   Norme privind campaniile electorale
   Biroul poate adopta, în timp util înaintea alegerilor din 2009 pentru Parlamentul European, norme privind eligibilitatea cheltuielilor efectuate de partide în legătură cu campaniile desfășurate de acestea în contextul alegerilor pentru Parlamentul European.
   Articolul 12
   Publicitatea
   (1)   Parlamentul European publică pe site-ul său internet cel puțin informațiile menționate la articolul 9a din Regulamentul (CE) nr. 2004/2003 și la articolul 169 din Regulamentul (CE) nr. 2342/2002 în primele șase luni ale exercițiului financiar următor.
   (2)   Beneficiarul publică pe site-ul său internet sau, în lipsa unui astfel de site, într-un mijloc de informare publică adecvat cel puțin informațiile prevăzute la articolul 6 alineatul (1) din Regulamentul (CE) nr. 2004/2003 până la data de 30 septembrie a anului următor exercițiului financiar pentru care i-a fost acordată subvenția.
   Articolul 13
   Dreptul de recurs
   Deciziile adoptate în conformitate cu prezentele norme pot face obiectul unui recurs la Curtea de Justiție a Comunităților Europene sau la Tribunalul de Primă Instanță al Comunităților Europene, în conformitate cu condițiile prevăzute de tratat.
   Articolul 14
   Norme tranzitorii pentru exercițiul financiar 2008
   (1)   Parlamentul European comunică partidelor interesate, cât mai curând posibil după adoptarea modificărilor acestor norme la 18 februarie 2008, informațiile referitoare la fundațiile afiliate menționate la articolul 2.
   (2)   În cazul în care un partid depune, în temeiul modificărilor introduse prin modificarea Regulamentului (CE) nr. 2004/2003 sau prin prezentele norme, o cerere suplimentară în sensul articolului 2 din Regulamentul (CE) nr. 1524/2007,

               (a)

               pentru finanțarea sa: ordonatorul de credite delegat este delegat să semneze actul de modificare a convenției de subvenționare corespunzător fără a fi nevoie de o decizie a Biroului în acest sens;

               (b)

               pentru finanțarea unei fundații: datele de 1 noiembrie și 1 februarie, prevăzute la articolul 3 alineatul (1) și la articolul 4 alineatul (2), se înlocuiesc cu 28 martie și 28 iunie.

         Articolul 15
   Revizuirea prezentelor norme
   Până la 30 septembrie 2010, Secretarul General al Parlamentului prezintă Biroului un raport privind aplicarea prezentelor norme. După caz, raportul include propuneri de modificare a prezentelor norme și a regimului de finanțare a partidelor politice la nivel european, prevăzut în Regulamentul (CE) nr. 2004/2003.
   Articolul 16
   Intrarea în vigoare
   Prezentele norme intră în vigoare la data adoptării lor de către Birou. Acestea se publică în Jurnalul Oficial al Uniunii Europene și pe site-ul Parlamentului European.

      (1)  JO L 297, 15.11.2003, p. 1.

      (2)  JO L 248, 16.9.2002, p. 1.

      (3)  JO L 357, 31.12.2002, p. 1.

      (4)  JO L 136, 31.5.1999, p. 1.

      ANEXA 1

      ANEXA 2a
      PARTID

         Anexă: Defalcarea bugetului de funcționare provizoriu

                        Cheltuieli

                     Cheltuieli eligibile

                     Buget

                     Efectuate

                        A.1:   Cheltuieli de personal

                                 1.

                                 Salarii

                                 2.

                                 Contribuții

                                 3.

                                 Formare profesională

                                 4.

                                 Cheltuieli de misiune ale personalului

                                 5.

                                 Alte cheltuieli legate de personal

                        A.2:   Cheltuieli de infrastructură și funcționare

                                 1.

                                 Chirii, cheltuieli și costuri de întreținere

                                 2.

                                 Cheltuieli de instalare, exploatare și întreținere a echipamentelor

                                 3.

                                 Cheltuieli de amortizare a bunurilor mobile și imobile

                                 4.

                                 Papetărie și furnituri de birou

                                 5.

                                 Cheltuieli de poștă și telecomunicații

                                 6.

                                 Cheltuieli de imprimare, traducere și reproducere

                                 7.

                                 Alte cheltuieli de infrastructură

                        A.3:   Cheltuieli administrative

                                 1.

                                 Cheltuieli de documentare (ziare, agenții de presă, baze de date)

                                 2.

                                 Cheltuieli de studiu și cercetare

                                 3.

                                 Cheltuieli juridice

                                 4.

                                 Cheltuieli de contabilitate și audit

                                 5.

                                 Sprijin oferit organizațiilor afiliate și subvenții acordate terților

                                 6.

                                 Cheltuieli administrative diverse

                        A.4:   Reuniuni și cheltuieli de reprezentare

                                 1.

                                 Cheltuieli pentru reuniunile partidului politic

                                 2.

                                 Participări la seminarii și conferințe

                                 3.

                                 Cheltuieli de reprezentare

                                 4.

                                 Cheltuieli pentru invitații

                                 5.

                                 Alte cheltuieli pentru reuniuni

                        A.5:   Cheltuieli de informare și publicare

                                 1.

                                 Cheltuieli de publicare

                                 2.

                                 Crearea și gestionarea site-urilor internet

                                 3.

                                 Cheltuieli de publicitate

                                 4.

                                 Dispozitive de comunicare (echipamente)

                                 5.

                                 Seminarii și expoziții

                                 6.

                                 Campanii electorale (1)

                                 7.

                                 Alte cheltuieli de informare

                                    A.6:

                                 Cheltuieli pentru aporturile în natură

                                    A.7:

                                 Alocare pentru „Provizionul pentru acoperirea cheltuielilor eligibile care urmează a fi efectuate în primul trimestru al exercițiului N+1”
                                  (1)

                                 A.

                                 TOTAL CHELTUIELI ELIGIBILE

                        B.1.   Cheltuieli neeligibile

                                 1.

                                 Alocări pentru alte provizioane

                                 2.

                                 Cheltuieli financiare

                                 3.

                                 Pierderi din diferențe de curs valutar

                                 4.

                                 Creanțe incerte față de terți

                                 5.

                                 Altele (de specificat)

                                 B.

                                 TOTAL CHELTUIELI NEELIGIBILE

                                 C.

                                 OTAL CHELTUIELI

                                 H.1.

                                 Alocarea de resurse proprii în contul special de rezerve (1)

                                 H.

                                 Profit/pierdere pentru verificarea conformității cu regula de nonprofit (G-H.1) (1)

                        Venituri

                     Buget

                     Efectuate

                                 D.1.

                                 Dizolvarea „Provizionului pentru acoperirea costurilor eligibile care urmează a fi efectuate în primul trimestru al exercițiului N” (1)

                                 D.2.

                                 Subvenția Parlamentului European

                                 D.3.

                                 Cotizații

                                 3.1.

                                 din partea partidelor membre

                                 3.2.

                                 din partea membrilor individuali

                                 D.4.

                                 Donații

                                 4.1.

                                 peste 500 EUR

                                 4.2.

                                 sub 500 EUR

                                 D.5.

                                 Alte resurse proprii (pentru acoperirea cheltuielilor eligibile) (a se enumera)

                                 D.6.

                                 Aporturi în natură

                                 D.

                                 VENITURI (pentru acoperirea cheltuielilor eligibile)

                                 E.1.

                                 Alte resurse proprii (pentru acoperirea cheltuielilor neeligibile) (a se enumera)

                                 E.

                                 VENITURI (pentru acoperirea cheltuielilor neeligibile)

                                 F.

                                 TOTAL VENITURI

                                 G.

                                 Profit/Pierdere (F-C)

            (1)  Nu se aplică fundațiilor politice la nivel european

      ANEXA 2b
      FUNDAȚIE

         Anexă: Defalcarea bugetului de funcționare provizoriu

                        Cheltuieli

                     Cheltuieli eligibile

                     Buget

                     Efectuate

                        A.1:   Cheltuieli de personal

                                 1.

                                 Salarii

                                 2.

                                 Contribuții

                                 3.

                                 Formare profesională

                                 4.

                                 Cheltuieli de misiune ale personalului

                                 5.

                                 Alte cheltuieli legate de personal¤

                        A.2:   Cheltuieli de infrastructură și funcționare

                                 1.

                                 Chirii, cheltuieli și costuri de întreținere

                                 2.

                                 Cheltuieli de instalare, exploatare și întreținere a echipamentelor

                                 3.

                                 Cheltuieli de amortizare a bunurilor mobile și imobile

                                 4.

                                 Papetărie și furnituri de birou

                                 5.

                                 Cheltuieli de poștă și telecomunicații

                                 6.

                                 Cheltuieli de imprimare, traducere și reproducere

                                 7.

                                 Alte cheltuieli de infrastructură

                        A.3:   Cheltuieli administrative

                                 1.

                                 Cheltuieli de documentare (ziare, agenții de presă, baze de date)

                                 2.

                                 Cheltuieli de studiu și cercetare

                                 3.

                                 Cheltuieli juridice

                                 4.

                                 Cheltuieli de contabilitate și audit

                                 5.

                                 Sprijin oferit organizațiilor afiliate și subvenții acordate terților

                                 6.

                                 Cheltuieli administrative diverse

                        A.4:   Reuniuni și cheltuieli de reprezentare

                                 1.

                                 Cheltuieli pentru reuniunile partidului politic

                                 2.

                                 Participări la seminarii și conferințe

                                 3.

                                 Cheltuieli de reprezentare

                                 4.

                                 Cheltuieli pentru invitații

                                 5.

                                 Alte cheltuieli pentru reuniuni

                        A.5:   Cheltuieli de informare și publicare

                                 1.

                                 Cheltuieli de publicare

                                 2.

                                 Crearea și gestionarea site-urilor internet

                                 3.

                                 Cheltuieli de publicitate

                                 4.

                                 Dispozitive de comunicare (echipamente)

                                 5.

                                 Seminarii și expoziții

                                 6.

                                 Campanii electorale (1)

                                 7.

                                 Alte cheltuieli de informare

                                    A.6:

                                 Cheltuieli aferente aporturilor în natură

                                    A.7:

                                 Alocare pentru „Provizionul pentru acoperirea cheltuielilor eligibile care urmează a fi efectuate în primul trimestru al exercițiului N+1”
                                  (1)

                                 A.

                                 TOTAL CHELTUIELI ELIGIBILE

                        B.1   Cheltuieli neeligibile

                                 1.

                                 Alocații pentru alte provizioane

                                 2.

                                 Cheltuieli financiare

                                 3.

                                 Pierderi din diferențe de curs valutar

                                 4.

                                 Creanțele incerte față de terți

                                 5.

                                 Altele (de specificat)

                                 B.

                                 TOTAL CHELTUIELI NEELIGIBILE

                                 C.

                                 TOTAL CHELTUIELI

                                 H.1.

                                 Alocarea de resurse proprii în contul special de rezerve (1)

                                 H.

                                 Profit/pierdere pentru verificarea conformității cu regula de nonprofit (G-H.1) (1)

                        Venituri

                     Buget

                     Efectuate

                                 D.1.

                                 Dizolvarea „Provizionului pentru acoperirea costurilor eligibile care urmează a fi efectuate în primul trimestru al exercițiului N” (1)

                                 D.2.

                                 Subvenția Parlamentului European

                                 D.3.

                                 Cotizații

                                 3.1.

                                 din partea partidelor membre

                                 3.2.

                                 din partea membrilor individuali

                                 D.4.

                                 Donații

                                 4.1.

                                 peste 500 EUR

                                 4.2.

                                 sub 500 EUR

                                 D.5.

                                 Alte resurse proprii (pentru acoperirea cheltuielilor eligibile) (a se enumera)

                                 D.6.

                                 Aporturi în natură

                                 D.

                                 VENITURI (pentru acoperirea cheltuielilor eligibile)

                                 E.1.

                                 Alte resurse proprii (pentru acoperirea cheltuielilor neeligibile) (a se enumera)

                                 E.

                                 VENITURI (pentru acoperirea cheltuielilor neeligibile)

                                 F.

                                 TOTAL VENITURI

                                 G.

                                 Profit/Pierdere (F-C)

            (1)  Nu se aplică fundațiilor politice la nivel european.


title: 2013/486/UE: Decizia Consiliului din 23 septembrie 2013 privind semnarea, în numele Uniunii Europene, a Acordului de parteneriat voluntar între Uniunea Europeană și Republica Indonezia cu privire la aplicarea legislației și guvernanța în domeniul forestier și la schimburile comerciale cu produse din lemn care intră în Uniunea Europeană

text:
               8.10.2013

               RO

               Jurnalul Oficial al Uniunii Europene

               L 265/1

         DECIZIA CONSILIULUI
   din 23 septembrie 2013
   privind semnarea, în numele Uniunii Europene, a Acordului de parteneriat voluntar între Uniunea Europeană și Republica Indonezia cu privire la aplicarea legislației și guvernanța în domeniul forestier și la schimburile comerciale cu produse din lemn care intră în Uniunea Europeană
   (2013/486/UE)
   CONSILIUL UNIUNII EUROPENE,
   având în vedere Tratatul privind Uniunea Europeană,
   având în vedere Tratatul privind funcționarea Uniunii Europene, în special articolul 207 alineatul (3) primul paragraf coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               În mai 2003, Comisia a adoptat o Comunicare către Parlamentul European și Consiliu intitulată „Aplicarea legislației, guvernanța și schimburile comerciale în domeniul forestier (FLEGT): Propunere pentru un plan de acțiune al UE” în care se solicită luarea de măsuri pentru combaterea exploatării forestiere ilegale prin încheierea unor acorduri de parteneriat voluntar cu țările producătoare de lemn (denumit în continuare „planul de acțiune al UE”). Concluziile Consiliului privind planul de acțiune au fost adoptate în octombrie 2003 (1), iar Parlamentul European a adoptat o rezoluție asupra acestui subiect la 11 iulie 2005 (2).

               (2)

               La 5 decembrie 2005, Consiliul a autorizat Comisia să inițieze negocieri privind încheierea unor acorduri de parteneriat în vederea punerii în aplicare a Planului de acțiune al UE.

               (3)

               Regulamentul (CE) nr. 2173/2005 (3) al Consiliului instituie un regim de licențe FLEGT pentru importurile în Uniunea Europeană de lemn originar din țările cu care Uniunea a încheiat acorduri de parteneriat voluntar.

               (4)

               Negocierile cu Republica Indonezia s-au încheiat, iar Acordul de parteneriat voluntar între Uniunea Europeană și Republica Indonezia cu privire la aplicarea legislației și guvernanța în domeniul forestier și la schimburile comerciale cu produse din lemn care intră în Uniunea Europeană (denumit în continuare „acordul”) a fost parafat la 4 mai 2011.

               (5)

               Acordul ar trebui semnat sub rezerva încheierii sale,

         ADOPTĂ PREZENTA DECIZIE:
   Articolul 1
   Semnarea în numele Uniunii a Acordului de parteneriat voluntar între Uniunea Europeană și Republica Indonezia cu privire la aplicarea legislației și guvernanța în domeniul forestier și la schimburile comerciale cu produse din lemn care intră în Uniunea Europeană se autorizează sub rezerva încheierii acordului menționat (4).
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Uniunii sub rezerva încheierii acestuia.
   Articolul 3
   Prezenta decizie intră în vigoare la data adoptării sale.

      Adoptată la Bruxelles, 23 septembrie 2013.

            Pentru Consiliu

            Președintele

         V. JUKNA

      (1)  JO C 268, 7.11.2003, p. 1.

      (2)  JO C 157 E, 6.7.2006, p. 482.

      (3)  Regulamentul (CE) nr. 2173/2005 al Consiliului din 20 decembrie 2005 privind instituirea unui regim de licențe FLEGT pentru importurile de lemn în Comunitatea Europeană (JO L 347, 30.12.2005, p. 1).

      (4)  Textul acordului se publică împreună cu decizia privind încheierea acestuia.


title: Decizia (UE) 2017/1731 a Parlamentului European din 27 aprilie 2017 privind închiderea conturilor întreprinderii comune pentru bioindustrii pentru exercițiul financiar 2015

text:
               29.9.2017

               RO

               Jurnalul Oficial al Uniunii Europene

               L 252/340

         DECIZIA (UE) 2017/1731 A PARLAMENTULUI EUROPEAN
   din 27 aprilie 2017
   privind închiderea conturilor întreprinderii comune pentru bioindustrii pentru exercițiul financiar 2015
   PARLAMENTUL EUROPEAN,

               —

               având în vedere conturile anuale finale ale întreprinderii comune pentru bioindustrii pentru exercițiul financiar 2015,

               —

               având în vedere Raportul Curții de Conturi privind conturile anuale ale întreprinderii comune pentru bioindustrii pentru exercițiul financiar 2015, însoțit de răspunsurile întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2015 (05875/2017 – C8-0088/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (UE) nr. 560/2014 al Consiliului din 6 mai 2014 privind înființarea întreprinderii comune pentru bioindustrii (4), în special articolul 12,

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind Regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (5),

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0103/2017),

               1.

               aprobă închiderea conturilor întreprinderii comune pentru bioindustrii pentru exercițiul financiar 2015;

               2.

               încredințează președintelui sarcina de a transmite prezenta decizie directorului executiv al întreprinderii comune pentru bioindustrii, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 473, 16.12.2016, p. 7.

      (2)  JO C 473, 16.12.2016, p. 8.

      (3)  JO L 298, 26.10.2012, p. 1.

      (4)  JO L 169, 7.6.2014, p. 130.

      (5)  JO L 38, 7.2.2014, p. 2.


title: Decizia reprezentanților guvernelor statelor membre, reuniți în cadrul Consiliului din 17 iulie 2006 referitoare la aplicarea provizorie a acordului intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în baza cadrului financiar multianual pentru perioada 2008-2013 în conformitate cu Acordul de parteneriat ACP-CE și privind alocarea de asistență financiară pentru țările și teritoriile de peste mări cărora li se aplică dispozițiile părții a patra din Tratatul CE

text:
Anunţ juridic important

|

42006D0610

Jurnalul Oficial L 247 , 09/09/2006 p. 0030 - 0031 Jurnalul Oficial L 076 , 16/03/2007 p. 0298 - 0299

		Decizia reprezentanților guvernelor statelor membre, reuniți în cadrul Consiliuluidin 17 iulie 2006referitoare la aplicarea provizorie a acordului intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în baza cadrului financiar multianual pentru perioada 2008-2013 în conformitate cu Acordul de parteneriat ACP-CE și privind alocarea de asistență financiară pentru țările și teritoriile de peste mări cărora li se aplică dispozițiile părții a patra din Tratatul CE(2006/610/CE)REPREZENTANȚII GUVERNELOR STATELOR MEMBRE ALE COMUNITĂȚII EUROPENE, REUNIȚI ÎN CADRUL CONSILIULUI,având în vedere Tratatul de instituire a Comunității Europene,având în vedere Acordul de parteneriat între membrii grupului de state din Africa, zona Caraibelor și Pacific, pe de o parte, și Comunitatea Europeană și statele membre, pe de altă parte, semnat la Cotonou, la 23 iunie 2000, denumit în continuare "Acordul de parteneriat ACP-CE" [1], și modificat prin acordul semnat la Luxemburg, la 25 iunie 2005, denumit în continuare "Acordul de modificare a Acordului de parteneriat ACP-CE" [2],având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană ("decizie de asociere peste mări") [3],având în vedere proiectul prezentat de Comisie,întrucât:(1) Acordul de modificare a Acordului de parteneriat ACP-CE nu va intra în vigoare înainte de îndeplinirea, în conformitate cu articolul 93 din Acordul de parteneriat ACP-CE, a cerințelor constituționale proprii fiecărui stat membru.(2) Prin Decizia nr. 5/2005 [4], Consiliul de Miniștri ai ACP-CE adoptă măsuri tranzitorii aplicabile de la data semnării până la data intrării în vigoare a Acordului de modificare a Acordului de parteneriat ACP-CE.(3) În conformitate cu articolul 2 din Decizia nr. 5/2005, statele membre și Comunitatea sunt invitate să ia măsuri corespunzătoare pentru a pune în aplicare măsurile tranzitorii.(4) La 2 iunie 2006, Consiliul de Miniștri ai ACP-CE adoptă cadrul financiar multianual pentru perioada 2008-2013, care figurează în anexa Ib la Acordul de parteneriat ACP-CE.(5) Statele membre, reunite în cadrul Consiliului, au ajuns la un consens în ceea ce privește un acord intern privind finanțarea ajutoarelor comunitare în favoarea statelor ACP și a țărilor și teritoriilor de peste mări în baza cadrului financiar multianual pentru perioada 2008-2013. Acest acord va intra în vigoare numai atunci când va fi adoptat de toate statele membre în conformitate cu cerințele constituționale ale acestora.(6) Anumite dispoziții ale acordului intern ar trebui să se aplice, în mod provizoriu, până la intrarea în vigoare a acestuia,DECID:Articolul 1Dispozițiile următoare ale acordului intern privind cel de-al zecelea Fond European de Dezvoltare, denumit în continuare "FED", se aplică, în mod provizoriu, începând de la data adoptării prezentei decizii:(1) Articolul 1 alineatul (7), coroborat cu articolele 8 și 9, în măsura în care Consiliul adoptă procentajul definitiv al contribuției României și Bulgariei și stabilește ponderea finală a voturilor acestora, precum și noile norme privind majoritatea calificată și minoritatea de blocare după aderarea lor la Uniunea Europeană și în conformitate cu acordul intern;(2) Articolul 10, în scopul adoptării regulamentului de punere în aplicare și a regulamentului financiar și, printre altele, în scopul instituirii Comitetului FED și a Comitetului de Facilitare a Investițiilor, coroborat cu articolele 8 și 9.Articolul 2Prezenta decizie intră în vigoare la data publicării în Jurnalul Oficial al Uniunii Europene.Prezenta decizie rămâne în vigoare până la intrarea în vigoare a acordului intern, sub rezerva oricărei decizii ulterioare a reprezentanților guvernelor statelor membre de a prelungi perioada de aplicare a acesteia.Adoptată la Bruxelles, 17 iulie 2006.În numele guvernelor statelor membrePreședinteleE. Tuomioja[1] JO L 317, 15.12.2000, p. 3.[2] JO L 209, 11.8.2005, p. 27.[3] JO L 314, 30.11.2001, p. 1.[4] JO L 287, 28.10.2005, p. 1.--------------------------------------------------


title: 2010/360/: Decizia Consiliului din 24 iunie 2010 privind încheierea Acordului între Comunitatea Europeană și Bosnia și Herțegovina privind anumite aspecte legate de serviciile aeriene

text:
               29.6.2010

               RO

               Jurnalul Oficial al Uniunii Europene

               L 161/1

         DECIZIA CONSILIULUI
   din 24 iunie 2010
   privind încheierea Acordului între Comunitatea Europeană și Bosnia și Herțegovina privind anumite aspecte legate de serviciile aeriene
   (2010/360/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 5 iunie 2003, Consiliul a autorizat Comisia să inițieze negocieri cu țările terțe în vederea înlocuirii anumitor dispoziții ale acordurilor bilaterale existente cu un acord comunitar.

               (2)

               Comisia a negociat, în numele Comunității, un acord cu Bosnia și Herțegovina privind anumite aspecte ale serviciilor aeriene (denumit în continuare „acordul”), în conformitate cu mecanismele și directivele din anexa la decizia Consiliului de autorizare a Comisiei în vederea inițierii de negocieri cu țările terțe pentru înlocuirea anumitor dispoziții ale acordurilor bilaterale existente cu un acord comunitar.

               (3)

               Acordul a fost semnat în numele Comunității la 5 mai 2006, sub rezerva eventualei încheieri a acestuia la o dată ulterioară, în conformitate cu Decizia 2006/426/CE a Consiliului (1).

               (4)

               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană ar trebui să notifice Bosniei și Herțegovinei faptul că Uniunea Europeană a înlocuit Comunitatea Europeană și a succedat acesteia.

               (5)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Acordul dintre Comunitatea Europeană și Bosnia și Herțegovina privind anumite aspecte ale serviciilor aeriene (2) se aprobă în numele Uniunii.
   Articolul 2
   Președintele Consiliului este autorizat prin prezenta decizie să desemneze persoana împuternicită să efectueze notificarea prevăzută la articolul 8 alineatul (1) din acord și să facă următoarea notificare:

      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și îi succedă acesteia și, începând cu data respectivă, exercită toate drepturile Comunității Europene și preia toate obligațiile acesteia. Prin urmare, trimiterile la «Comunitatea Europeană» în textul acordului se interpretează, după caz, ca trimiteri la «Uniunea Europeană».”

      Adoptată la Luxemburg, 24 iunie 2010.

            Pentru Consiliu

            Președintele

         J. BLANCO LÓPEZ

      (1)  JO L 169, 22.6.2006, p. 47.

      (2)  Acordul dintre Comunitatea Europeană și Bosnia și Herțegovina privind anumite aspecte ale serviciilor aeriene a fost publicat în JO L 169, 22.6.2006, p. 48 împreună cu decizia privind semnarea acestuia.


title: Decizia Consiliului din 8 iunie 1993 de modificare a Deciziei 88/591/CECO, CEE, Euratom a Consiliului de instituire a Tribunalului de Primă Instanță al Comunităților Europene

text:
Anunţ juridic important

|

31993D0350

Official Journal L 144 , 16/06/1993 P. 0021 - 0022 Finnish special edition: Chapter 1 Volume 3 P. 0021  Swedish special edition: Chapter 1 Volume 3 P. 0021  Ediţie specială în limba cehă Chapter 01 Volume 01 P. 244  - 245 Ediţie specială în limba estonă Chapter 01 Volume 01 P. 244  - 245 Ediţie specială în limba maghiară Chapter 01 Volume 01 P. 244  - 245 Ediţie specială în limba lituaniană Chapter 01 Volume 01 P. 244  - 245 Ediţie specială în limba letonă Chapter 01 Volume 01 P. 244  - 245 Ediţie specială în limba malteză Chapter 01 Volume 01 P. 244  - 245 Ediţie specială în limba polonă Chapter 01 Volume 01 P. 244  - 245 Ediţie specială în limba slovacă Chapter 01 Volume 01 P. 244  - 245 Ediţie specială în limba slovenă Chapter 01 Volume 01 P. 244  - 245

		19930608Decizia Consiliuluidin 8 iunie 1993de modificare a Deciziei 88/591/CECO, CEE, Euratom a Consiliului de instituire a Tribunalului de Primă Instanță al Comunităților Europene(93/350/Euratom, CECO, CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Europene a Cărbunelui și Oțelului și, în special, articolul 32d al acestuia,având în vedere Tratatul de instituire a Comunității Economice Europene și, în special, articolul 168a al acestuia,având în vedere Tratatul de instituire a Comunității Europene a Energiei Atomice și, în special articolul 140a al acestuia,având în vedere Protocolul privind Statutul Curții de Justiție a Comunității Europene a Cărbunelui și Oțelului, încheiat la Paris la 18 aprilie 1951,având în vedere solicitarea Curții de Justiție,având în vedere avizul Comisiei,având în vedere avizul Parlamentului European [1],întrucât instituirea Tribunalului de Primă Instanță pe lângă Curtea de Justiție prin Decizia 88/591/CECO, CEE, Euratom [2] urmărește, prin instituirea unui grad dublu de jurisdicție, să îmbunătățească protecția jurisdicțională a justițiabililor, în special în acțiunile care necesită o examinare aprofundată a unor fapte complexe și să mențină calitatea și eficiența controlului jurisdicțional în ordinea juridică comunitară, permițând Curții de Justiție să-și concentreze activitatea asupra sarcinii sale esențiale, care este aceea de a asigura o interpretare unitară a dreptului comunitar;întrucât, în același scop, trebuie, luând în considerare experiența acumulată, să se extindă competențele transferate Tribunalului de Primă Instanță de a soluționa, în primă instanță, anumite categorii de acțiuni formulate de persoane fizice sau juridice;întrucât convine modificarea în consecință a Deciziei 88/591/CECO, CEE, Euratom,DECIDE:Articolul 1Decizia 88/591/CECO, CEE, Euratom se modifică după cum urmează:1. La articolul 3, alineatul (1) se înlocuiește cu următorul text:"(1) Tribunalul exercită, în primă instanță, competențele atribuite Curții de Justiție de tratatele de instituire a Comunităților și de actele adoptate pentru punerea în aplicare a acestora, cu excepția cazului în care se dispune altfel printr-un act constitutiv al unui organism de drept comunitar:(a) în litigiile menționate la articolul 179 din Tratatul CEE și la articolul 152 din Tratatul Euratom;(b) cu privire la acțiunile formulate de persoane fizice sau juridice în temeiul articolului 33 paragraful al doilea, al articolului 35, al articolului 40 primul al doilea paragraf și al articolului 42 din Tratatul CECO;(c) cu privire la acțiunile formulate de persoane fizice sau juridice în temeiul articolului 173 al doilea paragraf, al articolului 175 al treilea paragraf și al articolelor 178 și 181 din Tratatul CEE;(d) cu privire la acțiunile formulate de persoane fizice sau juridice în temeiul articolului 146 al doilea paragraf, al articolului 148 al treilea paragraf și al articolelor 151 și 153 din Tratatul Euratom."2. La articolul 3, alineatele (2) și (3) se abrogă.3. Articolul 4 se înlocuiește cu următorul text:"Articolul 4Sub rezerva următoarelor dispoziții, articolele 34, 36, 39, 44 și 92 din Tratatul CECO, articolele 172, 174, 176, 184–187 și 192 din Tratatul CEE și articolele 49, 83, 144 litera (b), 147, 149, 156–159 și 164 din Tratatul Euratom se aplică Tribunalului."Articolul 2În Protocolul privind Statutul Curții de Justiție a Comunității Europene a Cărbunelui și Oțelului, astfel cum a fost modificat ultima dată prin Decizia 88/591/CECO, CEE, Euratom, articolul 53 al doilea paragraf se înlocuiește cu următorul text:"Prin derogare de la articolul 44 din tratat, deciziile Tribunalului care anulează o decizie sau o recomandare generală nu își produc efectele decât de la expirarea termenului prevăzut în articolul 49 primul paragraf din prezentul statut sau, dacă s-a formulat recurs în acest termen, de la respingerea acestuia, fără a aduce atingere dreptului unei părți de a sesiza Curtea, în temeiul articolului 39 al doilea și al treilea paragraf din tratat, printr-o cerere care urmărește suspendarea efectelor actului anulat sau dispunerea oricărei alte măsuri provizorii."Articolul 3Prezenta decizie intră în vigoare în prima zi a celei de-a doua luni următoare publicării în Jurnalul Oficial al Comunităților Europene. Cu toate acestea, în ceea ce privește acțiunile formulate de persoane fizice sau juridice în temeiul articolului 33 paragraful al doilea, al articolului 35 și al articolului 40 primul și al doilea paragraf din Tratatul CECO și care au ca obiect acte care privesc aplicarea articolului 74 din tratatul menționat, precum și în ceea ce privește acțiunile formulate de către persoane fizice sau juridice în temeiul articolului 173 al doilea paragraf, al articolului 175 al treilea paragraf și al articolului 178 din Tratatul CEE și care privesc măsurile de apărare comercială în sensul articolului 113 din tratatul menționat adoptate în caz de dumping și de subvenții, intrarea în vigoare a prezentei decizii este reportată la o dată pe care Consiliul o stabilește hotărând în unanimitate.Dispozițiile privind acțiunile formulate în temeiul articolului 42 din Tratatul CECO, al articolului 181 din Tratatul CEE sau al articolului 153 din Tratatul Euratom nu se aplică decât contractelor încheiate după intrarea în vigoare a prezentei decizii.Articolul 4Cauzele care fac parte din domeniul de aplicare al articolului 3 din Decizia 88/591/CECO, CEE, Euratom, astfel cum a fost modificată ultima dată prin prezenta decizie și cu care este sesizată Curtea de Justiție la data intrării în vigoare a prezentei decizii, dar în care raportul prealabil prevăzut în articolul 44 alineatul (1) din regulamentul de procedură al Curții nu au fost încă prezentat în fața Curții, se transmit Tribunalului.Adoptată la Bruxelles, 8 iunie 1993.Pentru ConsiliuPreședinteleN. Helveg Petersen[1] JO C 241, 21.9.1992, p. 1.[2] JO L 319, 25.11.1988, p. 1.Versiune rectificată publicată în JO C 215, 21.8.1989, p. 1.--------------------------------------------------